DEĊIŻJONI TAL-KUMMISSJONI
tat-3 ta’ Ġunju 2005
li tistabbilixxi l-kundizzjonijiet ta’ saħħet l-annimali u tas-saħħa pubblika kif ukoll il-mudelli taċ-ċertifikati li jintużaw għall-importazzjoni minn pajjiżi terzi ta’ prodotti tal-laħam għall-konsum mill-bniedem, u li tħassar id-Deċiżjonijiet 97/41/KE, 97/221/KE u 97/222/KE
(innotifikata taħt id-dokument numru C(2005) 1616)
(Test b’rilevanza għaż-ŻEE)
(2005/432/KE)
IL-KUMMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ewropea,
Wara li kkunsidrat id-Direttiva tal-Kunsill 92/118/KEE tas-17 ta’ Diċembru 1992, li tistabbilixxi l-kriterji ta’ saħħet l-annimali u tas-saħħa pubblika li jiggvernaw il-kummerċ u l-importazzjonijiet fil-Komunità ta’ prodotti li mhumiex suġġetti għal dawn il-kriterji li huma stabbiliti fir-regoli speċifiċi tal-Komunità u msemmija fl-Anness A għad-Direttiva 89/662/KEE u, fejn għandhom x’jaqsmu l-patoġeni, għad-Direttiva 90/425/KEE (1), l-aktar l-Artikolu 10(2) (c) tagħha,
Wara li kkunsidrat id-Direttiva tal-Kunsill 2002/99/KE tas-16 ta’ Diċembru 2002 li tistabbilixxi r-regoli dwar saħħet l-annimali li jiggvernaw il-produzzjoni, l-ipproċessar, id-distribuzzjoni u l-introduzzjoni ta’ prodotti li jkunu ġejjin mill-annimali għall-konsum mill-bniedem (2), u l-aktar il-frażi tal-bidu ta’ l-Artikolu 8, l-ewwel paragrafu tal-punt 1 ta’ l-Artikolu 8, l-Artikolu 8(4), l-Artikolu 9(2)(b), l-Artikolu 9(4)(b) u (c) tagħha.
Billi:
(1)
Id-Deċiżjoni tal-Kummissjoni 97/41/KE tat-18 ta’ Diċembru 1996 li tistabbilixxi l-kundizzjonijiet tas-saħħa kif ukoll ċertifikat tas-saħħa pubblika għall-importazzjoni minn pajjiżi terzi ta’ prodotti tal-laħam li jkunu ġejjin mit-tjur, laħam ta’ annimali tal-kaċċa mrobbija fl-irziezet, laħam ta’ annimali tal-kaċċa salvaġġi, u laħam tal-fniek (3), tistabbilixxi l-kundizzjonijiet tas-saħħa pubblika għall-importazzjoni fil-Komunità ta’ ċerti prodotti tal-laħam.
(2)
Id-Deċiżjoni tal-Kummissjoni 97/221/KE tat-28 ta’ Frar 1997, li tistabbilixxi l-kundizzjonijiet dwar saħħet l-annimali u mudelli ta' ċertifikati veterinarji dwar l-importazzjonijiet ta’ prodotti tal-laħam minn pajjiżi terzi u li tħassar id-Deċiżjoni 91/449/KEE (4), tistabbilixxi l-kundizzjonijiet tas-saħħa ta' l-annimali u r-regoli tal-ħruġ ta’ ċertifikati għall-importazzjoni ta’ ċerti prodotti tal-laħam fil-Komunità.
(3)
Id-Deċiżjoni tal-Kummissjoni 97/222/KE tat-28 ta’ Frar 1997, li tistabbilixxi l-lista ta’ pajjiżi terzi li minnhom l-Istati Membri jawtorizzaw l-importazzjoni ta' prodotti tal-laħam (5), tagħmel provvediment għall-importazzjoni fil-Komunità ta’ ċerti prodotti tal-laħam sakemm dawn il-prodotti jkunu ngħataw trattament xieraq u jkunu konformi mal-kriterji Komunitarji għaċ-ċertifikazzjoni veterinarja.
(4)
Id-Direttiva tal-Kunsill 72/462/KEE tat-12 ta’ Diċembru 1972, dwar il-problemi ta’ l-ispezzjonijiet sanitarji u veterinarji meta jiġu importati annimali bovini, ovini, kaprini u porċini, laħam frisk jew prodotti tal-laħam minn pajjiżi terzi (6), tistabbilixxi l-kriterji tas-saħħa ta’ l-annimali għall-importazzjoni fil-Komunità ta’ ċerti prodotti tal-laħam. Id-Direttiva tal-Kunsill 2004/68/KE (7) tipprovdi għat-tħassir tad-Direttiva 72/462/KEE mill-1 ta’ Jannar 2006.
(5)
Id-Direttiva 2002/99/KE tistabbilixxi r-regoli tas-saħħa ta’ l-annimali għall-produzzjoni, l-ipproċessar, id-distribuzzjoni u l-introduzzjoni ta’ prodotti li jkunu ġejjin mill-annimali biex jintużaw mill-bniedem. Dik id-Direttiva għandha tkun implimentata mill-Istati Membri qabel l-1 ta’ Jannar 2005.
(6)
Id-Direttiva tal-Kunsill 77/99/KEE tal-21 ta’ Diċembru 1976, dwar il-problemi tas-saħħa li jolqtu l-produzzjoni u t-tpoġġija fis-suq ta’ prodotti tal-laħam u ta’ ċerti prodotti oħrajn li ġejjin mill-annimali (8), se tibqa' fis-seħħ sa l-1 ta’ Jannar 2006, meta din titħassar u kwalunkwe definizzjoni ta’ prodotti bbażati fuq il-laħam f'atti li jkunu ġew adottati qabel l-1 ta’ Jannar 2006 għandha tkun tirreferi għad-Direttiva 77/99/KEE.
(7)
Fid-dawl tad-dħul fis-seħħ tad-Direttiva 2002/99/KE, huwa meħtieġ li jiġu emendati u aġġornati l-kundizzjonijiet Komunitarji tas-saħħa pubblika u ta’ l-annimali kif ukoll il-kriterji għaċ-ċertifikazzjoni biex jiġu importati fil-Komunità prodotti tal-laħam li jkunu ġejjin minn annimali domestiċi bovini, porċini, ovini, kaprini, ekwini, tjur, annimali tal-kaċċa mrobbija fl-irziezet, fniek domestiċi, kif ukoll annimali tal-kaċċa salvaġġi.
(8)
Barra minn hekk, għall-ħarsien taċ-ċarezza u l-konsistenza tal-liġi tal-Komunità, jkun xieraq li l-kundizzjonijiet tas-saħħa pubblika u ta’ l-annimali jitniżżlu f’mudell waħdieni ta’ ċertifikat tas-saħħa għall-importazzjoni ta’ prodotti tal-laħam fil-Komunità.
(9)
Minħabba d-differenzi fil-qagħda tas-saħħa ta’ l-annimali f’pajjiżi terzi, jkun xieraq li jiġu stabbiliti regoli dwar it-trattament ta' prodotti tal-laħam li jiġu minn pajjiżi terzi jew minn partijiet ta’ pajjiżi terzi qabel ma jiġu importati fil-Komunità.
(10)
Għall-ħarsien taċ-ċarezza u l-konsistenza tal-liġi tal-Komunità, huwa xieraq li jitħassru d-Deċiżjonijiet 97/41/KE 97/221/KE u 97/222/KE, u li posthom jittieħed minn din id-Deċiżjoni. Għalhekk, f'din id-Deċiżjoni għandu jkun hemm il-kundizzjonijiet dwar saħħet l-annimali u dik pubblika kif ukoll il-kriterji taċ-ċertifikazzjoni, flimkien mal-lista ta’ pajjiżi terzi u t-trattamenti meħtieġa għall-importazzjoni ta' kategoriji varji ta’ prodotti tal-laħam fil-Komunità.
(11)
Il-kundizzjonijiet tas-saħħa u ċ-ċertifikazzjoni veterinarja għandhom jgħoddu mingħajr preġudizzju għall-kriterju tad-Deċiżjoni tal-Kummissjoni 2004/432/KE tad-29 ta’ April 2004 fuq l-approvazzjoni ta' pjani għall-monitoraġġ tar-residwu (9), ippreżentati mill-pajjiżi terzi skond id-Direttiva 96/23/KE.
(12)
Id-Direttiva tal-Kunsill 97/78/KE tat-18 ta’ Diċembru 1997, li tistabbilixxi l-prinċipji li jikkontrollaw l-organizzazzjoni tal-verifiki veterinarji fuq dawk il-prodotti li jidħlu fil-Komunità minn pajjiżi terzi (10), tistabbilixxi r-regoli dwar il-verifiki veterinarji fuq il-prodotti ta’ l-annimali li jidħlu fil-Komunità minn pajjiżi terzi għall-importazzjoni fil-Komunità, kif ukoll għat-transitu minnha, inklużi ċerti kriterji ta’ ċertifikazzjoni.
(13)
Fl-interessi tas-saħħa ta’ l-annimali u dik pubblika u biex jiġi evitat it-tifrix tal-mard ta’ l-annimali fil-Komunità, f’din id-Deċiżjoni għandu jiġi stabbilit mudell speċifiku ġdid ta' ċertifikat tas-saħħa pubblika u dik ta’ l-annimali. Aktar minn hekk, għandu jiġi pprovdut li t-transitu fil-Komunità ta’ kunsinji ta’ prodotti tal-laħam għandu jkun awtorizzat biss fejn dawn il-prodotti jkunu ġejjin minn pajjiżi terzi jew minn partijiet ta’ pajjiżi terzi li l-prodotti tagħhom ma jkunux ipprojbiti milli jidħlu fil-Komunità.
(14)
Huwa meħtieġ li jiġu stabbiliti kundizzjonijiet speċifiċi għat-transitu ta’ kunsinji ta’ prodotti tal-laħam mill-Komunità lejn u mir-Russja, minħabba s-sitwazzjoni ġeografika ta’ Kaliningrad u meta wieħed iqis ukoll il-problemi klimatiċi li ma jippermettux l-użu ta’ xi portijiet f’ċertu żmien tas-sena.
(15)
Id-Deċiżjoni tal-Kummissjoni 2001/881/KE tas-7 ta’ Diċembru 2001, li telenka lista ta’ postijiet maqbula ta' l-ispezzjoni fuq il-fruntiera għal spezzjonijiet veterinarji fuq annimali u prodotti ta’ l-annimali li jkunu ġejjin minn pajjiżi terzi u li taġġorna r-regoli dettaljati dwar il-verifiki li għandhom isiru mill-esperti tal-Kummissjoni (11), tispeċifika l-Postijiet ta' l-Ispezzjoni tal-Fruntiera awtorizzati biex jikkontrollaw it-transitu mill-Komunità ta’ kunsinji ta’ prodotti tal-laħam lejn u mir-Russja.
(16)
It-trattamenti ta' prodotti tal-laħam tat-tjur li jkunu ġejjin mill-Bulgarija u l-Iżrael u tal-prodotti tal-laħam tal-ħanżir salvaġġ li jkunu ġejjin mill-Isvizzera għandhom jiġu riveduti biex isiru konformi mal-kundizzjonijiet ta’ l-importazzjoni li fil-preżent jgħoddu għal-laħam frisk ta’ l-ispeċi kkonċernati li jkun ġej minn dawk il-pajjiżi.
(17)
Il-miżuri li hemm f’din id-Deċiżjoni jikkonformaw ma' l-opinjoni tal-Kumitat Permanenti fuq il-Katina ta’ l-Ikel u Saħħet l-Annimali.
ADOTTAT DIN ID-DEĊIŻJONI:
Artikolu 1
Is-suġġett u l-qasam ta' applikazzjoni
1. Din id-Deċiżjoni tistabbilixxi r-regoli tas-saħħa pubblika u dik ta’ l-annimali għall-importazzjoni fil-Komunità ta’ kunsinji ta’ ċerti prodotti tal-laħam, inklużi l-listi ta’ pajjiżi terzi, jew partijiet minn pajjiżi terzi, li minnhom huma awtorizzati l-importazzjoni ta’ dawn il-prodotti, il-mudelli taċ-ċertifikati tas-saħħa pubblika u dik ta’ l-annimali, kif ukoll ir-regoli fuq it-trattamenti meħtieġa għal dawk il-prodotti.
2. Din id-Deċiżjoni tgħodd mingħajr preġudizzju għad-Deċiżjoni 2004/432/KE.
Artikolu 2
Id-definizzjoni ta’ prodotti tal-laħam
Għall-għanijiet ta’ din id-Deċiżjoni, tgħodd id-definizzjoni ta’ prodotti tal-laħam hekk kif stabbilita fl-Artikolu 2 (a) tad-Direttiva 77/99/KEE.
Artikolu 3
Il-kundizzjonijiet dwar l-ispeċi u l-annimali
L-Istati Membri għandhom jiżguraw li l-kunsinji tal-prodotti tal-laħam li huma jimpurtaw fil-Komunità jkunu ġejjin tabilħaqq minn laħam jew prodotti tal-laħam mill-ispeċi jew l-annimali li ġejjin:
a)
tjur domestiċi ta’ l-ispeċi li ġejjin: tjur domestiċi, dundjani, fargħun, wiżż u papri;
b)
annimali domestiċi ta’ l-ispeċi li ġejjin: annimali bovini, inklużi l-Bubalus bubalis, il-Bison bison, il-ħnieżer, in-nagħaġ, il-mogħoż u s-solipedi;
c)
annimali tal-kaċċa mrobbija fl-irziezet u fniek domestiċi kif definit fl-Artikolu 2 tad-Direttiva tal-Kunsill 91/495/KEE (12);
d)
annimali tal-kaċċa salvaġġi kif definit fl-Artikolu 2(a) tad-Direttiva tal-Kunsill 92/45/KEE (13).
Artikolu 4
Il-kundizzjonijiet dwar saħħet l-annimali b’rabta ma’ l-oriġini u t-trattament tal-prodotti tal-laħam
Suġġett għall-konformità mal-kundizzjonijiet li għandhom x’jaqsmu ma’ l-oriġini u t-trattament tal-prodotti tal-laħam, kif stabbilit fl-Anness I, l-Istati Membri jawtorizzaw l-importazzjoni tal-prodotti tal-laħam li jkunu ġejjin jew mill-pajjiżi terzi jew inkella mill-partijiet tal-pajjiżi terzi li ġejjin:
a)
il-pajjiżi terzi li jidhru fil-Parti 2 ta’ l-Anness II, jew il-partijiet tal-pajjiżi terzi elenkati fil-Parti 1 ta’ dak l-Anness;
b)
il-pajjiżi terzi li jidhru fil-Partijiet 2 u 3 ta’ l-Anness II, jew il-partijiet tal-pajjiżi terzi elenkati fil-Parti 1 ta’ dak l-Anness.
Artikolu 5
Il-kundizzjonijiet tas-saħħa pubblika marbuta mal-laħam frisk li jintuża fil-produzzjoni tal-prodotti tal-laħam li jkunu se jiġu impurtati fil-Komunità
L-Istati Membri jawtorizzaw l-importazzjoni tal-prodotti tal-laħam li jkunu ġew minn laħam frisk li jkun konformi mal-kriterji Komunitarji tas-saħħa pubblika għall-importazzjoni ta’ dan il-laħam fil-Komunità.
Artikolu 6
Iċ-ċertifikati dwar saħħet l-annimali u dik pubblika
Il-kunsinji tal-prodotti tal-laħam għandhom ikunu konformi mal-kriterji tal-mudell taċ-ċertifikat tas-saħħa pubblika u dik ta’ l-annimali muri fl-Anness III.
Iċ-ċertifikat għandu jakkumpanja l-kunsinja tal-prodotti tal-laħam u għandu jimtela u jiġi ffirmat kif suppost mill-veterinarju uffiċjali tal-pajjiż terz li qed jesporta.
Artikolu 7
Il-kunsinji ta’ prodotti tal-laħam fi transitu jew li jinħażnu fil-Komunità
L-Istati Membri għandhom jiżguraw li l-kunsinji tal-prodotti tal-laħam, li jidħlu fil-Komunità u li jkunu maħsuba għal pajjiż terz, sew permezz ta’ transitu immedjat kif ukoll wara żmien ta’ ħażna skond l-Artikolu 12 (4) jew l-Artikolu 13 tad-Direttiva 97/78/KE, u li ma jkunux maħsuba għall-importazzjoni fil-Komunità, jkunu konformi mal-kriterji li ġejjin:
a)
jridu jkunu ġejjin mit-territorju ta’ pajjiż terz jew ta’ parti minn pajjiż terz li huwa mniżżel fl-Anness II, u jridu jkunu għaddew mit-trattament minimu għall-importazzjoni tal-prodotti tal-laħam ta’ l-ispeċi kkonċernati previsti fih,
b)
għandhom jissodisfaw il-kundizzjonijiet speċifiċi tas-saħħa ta’ l-annimali għall-ispeċi kkonċernati kif murija fil-mudell taċ-ċertifikat tas-saħħa pubblika u ta’ l-annimali mniżżla f'Anness III,
ċ)
jridu jkunu akkumpanjati minn ċertifikat tas-saħħa ta’ l-annimal stabbilit skond il-mudell li hemm fl-Anness IV, ffirmat minn veterinarju uffiċjali tas-servizzi veterinarji kompetenti tal-pajjiż terz ikkonċernat,
d)
għandhom ikunu ġew iċċertifikati bħala aċċettabbli għat-transitu jew il-ħażna (skond kif xieraq) fuq id-Dokument Veterinarju Komuni tad-Dħul mill-veterinarju uffiċjali tal-post ta’ l-ispezzjoniji fil-fruntiera minn fejn dawn ikunu daħlu fil-Komunità.
Artikolu 8
Deroga għal ċerti destinazzjonijiet fir-Russja
1. B’deroga mill-Artikolu 7, l-Istati Membri jawtorizzaw it-transitu fil-Komunità, fuq it-toroq jew bil-ferrovija, bejn il-postijiet ta’ l-ispezzjoni fil-fruntiera magħżula mill-Komunità u mniżżla fl-Anness għad-Deċiżjoni 2001/881/KE, ta’ kunsinji ta’ prodotti tal-laħam li jkunu ġejjin minn u ddestinati lejn ir-Russja, direttament jew permezz ta’ pajjiż terz ieħor, sakemm dawn ikunu konformi mal-kriterji li ġejjiin:
a)
il-kunsinja għandha tkun issiġillata b’siġill li fuqu jidher in-numru tas-serje li jkun ingħata mill-uffiċjal veterinarju ta’ l-awtorità kompetenti tal-Post ta’ l-Ispezzjoni fil-Fruntiera minn fejn din tkun iddaħħlet fil-Komunità,
b)
id-dokumenti li jakkumpanjaw il-kunsinja u li huma msemmija fl-Artikolu 7 tad-Direttiva 97/78/KE għandhom jiġu ttimbrati “BISS GĦAT-TRANSITU LEJN IR-RUSSJA MILL-KE” fuq kull faċċata mill-veterinarju uffiċjali ta’ l-awtorità kompetenti tal-Post ta’ l-Ispezzjoni fil-Fruntiera minn fejn din tkun iddaħħlet fil-Komunità,
c)
għandu jkun hemm konformità mal-kriterji tal-proċedura stabbiliti fl-Artikolu 11 tad-Direttiva 97/78/KE,
d)
il-kunsinja għandha tiġi ċċertifkata fuq id-Dokument Veterinarju Komuni tad-Dħul bħala waħda aċċettabbli għat-transitu mill-Veterinarju Uffiċjali ta’ l-awtorità kompetenti tal-Post ta’ l-Ispezzjoni fil-Fruntiera minn fejn din tkun iddaħħlet fil-Komunità.
2. L-Istati Membri ma jawtorizzawx il-ħatt jew il-ħażna, kif definit fl-Artikolu 12 (4) jew l-Artikolu 12 (4) jew l-Artikolu 13 tad-Direttiva 97/78/KE, fil-Komunità ta’ kunsinji bħal dawn.
3. L-Istati Membri għandhom jiżguraw li l-awtoritajiet kompetenti jkunu għamlu verifiki regolari biex jiġi żgurat li n-numru ta’ kunsinji u l-kwantitajiet tal-prodotti li jħallu l-Komunità jkunu jaqblu man-numru u l-kwantitajiet li jkunu daħlu.
Artikolu 9
Dispożizzjonijiet transitorji
L-Istati Membri jawtorizzaw l-importazzjoni fil-Komunità ta’ kunsinji ta’ prodotti tal-laħam li jkunu ġew ċċertifikati skond il-mudelli taċ-ċertifikati veterinarji stabbiliti fid-Deċiżjonijiet 97/41/KEE jew 97/221/KEE għal perijodu ta’ 6 xhur mill-16/VI/2005.
Artikolu 10
Tħassir
Id-Deċiżjonijiet 97/41/KE, 97/221/KE u 97/222/KE huma mħassra.
Artikolu 11
Data ta’ l-applikazzjoni
Din id-Deċiżjoni għandha tibda tgħodd mis-17 ta’ Ġunju 2005.
Artikolu 12
Indirizzi
Din id-Deċiżjoni hija indirizzata lill-Istati Membri.
Magħmula fi Brussell, nhar it-3 ta’ Ġunju 2005.